2.

Forpligtelserne til offentlig tjeneste omfatter følgende: Kapacitet og flyvningens kontinuitet: På hver rute skal den samlede kapacitet for transport af personer og gods, der tilbydes af alle luftfartsselskaber tilsammen, mindst svare til den kapacitet, der er angivet i bilag I. Når den gennemsnitlige belægningsgrad på en given rute i en IATA-sæson overstiger 75 %, skal den minimale kapacitet, der udbydes i den følgende, tilsvarende sæson, øges i et sådant omfang, at denne belægningsgrad ikke overskrides. Det antal pladser, der sælges på særligt gunstige vilkår til fastboende og studerende, regnes ikke med ved fastsættelsen af denne grænse. Den planlagte beflyvning af ruterne skal være sikret i mindst et kalenderår, og kan, undtagen i de nedennævnte særlige tilfælde, kun indstilles, hvis det anmeldes seks måneder forud. Kapaciteten kan kun begrænses med forudgående tilladelse fra Instituto Nacional da Aviação Civil (det nationale luftfartsvæsen), og i en seksmåneders periode kan den ikke begrænses, hvis den samlede kapacitet derved bliver lavere end de grænser, der specificeres i første afsnit af dette punkt. Instituto Nacional da Aviação Civil skal svare luftfartsselskabet senest 30 dage efter meddelelsen. Undtagen i tilfælde af force majeure må antallet af aflyste flyvninger, som direkte skyldes luftfartsselskabet, ikke overstige 2 % af de planlagte flyvninger for den pågældende sæson. »Aflysning« betyder, at en planlagt flyvning, hvor der var reserveret mindst en plads, ikke finder sted. Hvis flyforbindelserne bliver midlertidigt afbrudt pga. uforudsete begivenheder, force majeure osv., skal kapaciteten øges med mindst 60 % fra det øjeblik, driften kan genoptages, og indtil den trafik, der har hobet sig op under afbrydelsen, er afviklet. Hvis forbindelserne Lissabon — Horta — Lissabon og Lissabon — Pico — Lissabon aflyses på grund af dårligt vejr, kan luftfartsselskaberne eventuelt ændre flyvningens bestemmelsessted til den nærmeste ø, hvis de garanterer betaling af søtransporten mellem denne ø og den ø, der var det oprindelige bestemmelsessted. Punktlighed: Forsinkelser på over 15 minutter, som direkte kan tilskrives luftfartsselskabet, må ikke berøre mere end 15 % af flyvningerne, undtagen i tilfælde af force majeure. Flytype og driftsbetingelser: Ruterne skal beflyves med behørigt godkendte turbojetfly med en mindstekapacitet på 90 sæder. Flyvningen til og fra Horta og Pico lufthavn skal gennemføres i overensstemmelse med de betingelser, der er offentliggjort i »Aeronautical Information of Portugal« (AIP). På ruten Funchal — Ponta Delgada — Funchal kan der også anvendes behørigt godkendte turbopropelfly med en mindstekapacitet på 50 passagerer. Mindste antal beflyvninger: — På ruten Lissabon — Ponta Delgada — Lissabon gennemføres mindst en daglig returflyvning mellem kl. 8.00 og 21.00 året rundt; en ugentlig flyvning kan kombineres med ruten Lissabon — Santa Maria — Lissabon. — På ruten Lissabon — Terceira — Lissabon gennemføres mindst fire ugentlige returflyvninger, på forskellige dage, mellem kl. 8.00 og 21.00 året rundt; en ugentlig flyvning kan kombineres med ruten Lissabon — Pico — Lissabon. — På ruten Lissabon — Horta — Lissabon gennemføres mindst tre ugentlige returflyvninger mellem kl. 8.00 og 21.00 året rundt på ikke-fortløbende dage. — På ruten Funchal — Ponta Delgada — Funchal gennemføres mindst en ugentlig returflyvning året rundt. — På ruten Porto — Ponta Delgada — Porto gennemføres mindst to ugentlige returflyvninger året rundt, der kan kombineres med Lissabon fra oktober til og med juni. — På ruten Lissabon — Santa Maria — Lissabon gennemføres mindst en ugentlig returflyvning, som kan kombineres med ruten Lissabon — Ponta Delgada — Lissabon. — På ruten Lissabon — Pico — Lissabon gennemføres året rundt mindst en ugentlig returflyvning, fra fredag til søndag, som kan kombineres med ruten Lissabon — Terceira — Lissabon. — På ruten Porto — Terceira — Porto gennemføres der mindst en ugentlig returflyvning fra 1. juni til 30. september. Hvis luftfartsselskabet eller luftfartsselskaberne har programmeret mere end én daglig flyvning, skal disse finde sted mellem kl. 6.30 lokal tid ved afgangsstedet og 00.30 lokal tid ved ankomststedet. Der gennemføres mindst en daglig flyvning mellem kl. 8.00 og 21.00, og mindst tre dage om ugen gennemføres en af flyvningerne før kl. 14.00. Luftfartsselskaberne kan gennemføre andre beflyvninger uden for de ovenstående flyplaner, forudsat at de opfylder kravene til mindste antal flyvninger og kapacitet, som er fastsat i Kommissionens meddelelse. Denne mulighed er underlagt de lovbestemte driftsrestriktioner for nationale lufthavne. Hvis luftfartsselskabet eller luftfartsselskaberne har planlagt mere end én ugentlig flyvning på ruterne Funchal — Ponta Delgada — Funchal, Lissabon — Santa Maria — Lissabon, Lissabon — Pico — Lissabon og Porto — Terceira — Porto, skal flyvningerne finde sted på forskellige dage. På ruterne Lissabon — Terceira — Lissabon, Lissabon — Horta — Lissabon og Porto — Ponta Delgada — Porto fordeles flyvningerne jævnt henover ugens dage. Hvis det samlede antal ugentlige flyvninger, der gennemføres af alle luftfartsselskaber tilsammen på en given rute, er flere end 6 (seks), gennemføres der mindst en flyvning hver dag. Billetpriser: 1) Billetprisstrukturen skal omfatte: a) En økonomiklassepris uden restriktioner og en prisskala med restriktioner og niveauer, der er afpasset efter forskellige markedssegmenter (turistrejser, forretningsrejser, almindelig fragt og særlige produkter osv.). b) En PEX-returbillet til 233 EUR på flyvninger mellem Azorerne og det portugisiske fastland, og en PEX-returbillet til 172 EUR på flyvninger mellem Azorerne og Funchal. c) Tilbudspriser med restriktioner for fastboende og studerende for mindst 10 % af pladserne pr. rute og pr. IATA-sæson samt på hver flyvning for et antal pladser og beløb, der fastsættes af luftfartsselskabet, idet ikke-reserverede pladser dog kan forbeholdes andre kategorier af billetpriser. Disse tilbudspriser skal svare til en pris med en rabat på mindst 30 % af billetprisen for fastboende eller studerende og må ikke være under 120 EUR. d) Personer, der i mindst seks måneder har været fastboende i den selvstyrende region Azorerne på øer med direkte forbindelse til det portugisiske fastland eller til Funchal, har ligesom fastboende i den selvstyrende region Madeira ret til en rabat på 33 % af prisen for en billet på økonomiklasse uden restriktioner. e) Studerende på højst 26 år, hvis bopæl eller uddannelsesinstitution er beliggende i den selvstyrende region Azorerne, og som henholdsvis følger undervisning på en uddannelsesinstitution eller har bopæl andetsteds på det nationale territorium, har ret til en rabat på 40 % af prisen for en billet på økonomiklasse uden restriktioner. f) På dage, hvor der ikke flyves direkte på ruten Funchal — Ponta Delgada — Funchal, kan studerende på højst 26 år rejse til eller fra den selvstyrende region Azorerne via Lissabon, forudsat at de benytter samme luftfartsselskab på alle rejsens delstrækninger. Den valgte flyplan må ikke omfatte stopover i Lissabon. g) De maksimale fragtpriser er fastsat i bilag II. Alle luftfartsselskaber skal benytte samme prisstruktur for alle de under pkt. 1 anførte ruter, uanset om afgangs- eller ankomststedet er Lissabon eller Porto, og den skal anvendes uden forskelsbehandling. Der kan dog lejlighedsvist tilbydes prisnedsættelser på punkt til punkt-flyvninger. Priserne skal slås op både ved salgsstederne og ved check in-skrankerne. 2) Fastboende og studerende betaler følgende nettobeløb, efter fradrag af de rabatter, der er anført i ovenstående punkt 1 d) og e): a) 194 EUR, for fastboende i den selvstyrende region Azorerne, for returflyvninger til det portugisiske fastland b) 170 EUR, for fastboende i den selvstyrende region Azorerne og den selvstyrende region Madeira, for returflyvninger mellem Azorerne og Funchal c) 151 EUR, for studerende for returflyvninger mellem Azorerne og det portugisiske fastland d) 107 EUR, for studerende for returflyvninger mellem Azorerne og Funchal. De priser, der er angivet i pkt. 1 b) og g) samt i pkt. 2 a) til d), revideres hvert år den 1. november, første gang i 2008, på grundlag af det foregående års inflationsrate, som offentliggjort af den portugisiske regering i programmeringsdokumentet »Grandes Opções do Plano«. Tilpasningen meddeles inden den 30. september af INAC (Instituto Nacional da Aviação — det portugisiske luftfartsvæsen) til de luftfartsselskaber, som driver de pågældende ruter. Luftfartsselskaberne kan opkræve en afgift til dækning af yderligere omkostninger som følge af stigende brændstofpriser (SC), der revideres hvert kvartal, ud fra følgende formel, der afrundes til nærmeste enhed: SC = k × (b – 50,00) hvor: SC = meromkostninger til brændstof OW (i EUR) k = 0,685 × middelvekselkurs for EUR/USD det foregående kvartal b = gennemsnitspris pr. tønde i USD det foregående kvartal. Luftfartsselskaberne kan også opkræve en afgift på højst 16 EUR og 4 EUR for henholdsvis reservations- og billetteringsydelser via deres salgssteder og call-center. Der kan opkræves en afgift på højst 4 EUR for reservations- og billetteringsydelser som omhandlet i pkt. 1, litra c), via salgssteder og call-centre i lufthavne. 3) Staten vil efter bestemmelser, som skal fastsættes ved lov, yde et tilskud til fastboendes og studerendes rejser, forudsat at de kriterier og priser, der er anført i pkt. 1 og 2, anvendes. I 2008 beløber tilskuddet sig til: — 105 EUR for returflyvninger på følgende ruter: — Lissabon — Sant Maria — Lissabon — Lissabon — Pico — Lissabon — Porto — Terceira — Porto. — 86 EUR for returflyvninger på følgende ruter: — Lissabon — Ponta Delgada — Lissabon — Lissabon — Terceira — Lissabon — Lissabon — Horta — Lissabon — Funchal — Ponta Delgada — Funchal — Porto — Ponta Delgada — Porto. Passagertakster og fragtrater fra eller til enhver lufthavn i den selvstyrende region Azorerne uden regelmæssig forbindelse til det portugisiske fastland eller Funchal skal være identiske med de ovennævnte. På passagerflyvninger mellem det portugisiske fastland og den selvstyrende region Azorerne og mellem de selvstyrende regioner må der højst benyttes to flykuponer, én for hver vej, og på passagerflyvninger inden for den selvstyrende region Azorerne må der højst benyttes: — to flykuponer for ikke-fastboende — tre flykuponer for fastboende og studerende — en ekstra flykupon for Corvo på dage, hvor der ikke flyves. På dage, hvor der fra en ø ikke er direkte flyvning til det portugisiske fastland eller Funchal, kan fastboende og studerende befordres via en anden gateway. Foruden den ovennævnte støtte vil staten også betale omkostningerne ved transport af passagerer for rejser fra og til øer uden direkte forbindelse til det portugisiske fastland og Funchal. De billetpriser, som Azorernes regionale regering har fastsat for flyvninger inden for den selvstyrende region, skal benyttes ved beregningen af transportomkostningerne. Der kan fastsættes et gebyr for udeblivelse, som ikke kan overstige 20 % af referenceprisen for økonomiklasse. Denne forpligtelse til offentlig tjeneste berører på ingen måde indgåelsen af interline-aftaler med andre luftfartsselskaber om priser for flyvninger fra eller til andre lokaliteter end Lissabon, Porto og Funchal. Luftfartsselskaber kan kombinere flyvninger og anvende code sharing-aftaler med den portugisiske civile luftfartsorganisations godkendelse. Kommercialisering: Flyvningerne administreres ved hjælp af et edb-reservationssystem. Transferbetingelser: Hvis de pågældende ruter drives af forskellige luftfartsselskaber, indgår disse indbyrdes aftaler, som gør det muligt for fastboende og studerende, som rejser fra en lufthavn i den selvstyrende region Azorerne, at benytte forskellige luftfartsselskaber til forskellige delstrækninger af deres rejse. Fragt- og posttjeneste: På de ruter, der er omhandlet i pkt. 1, er luftfartsselskaberne forpligtet til at acceptere fragt fra og til enhver ø i Azorerne i overensstemmelse med den udbudte kapacitet og de priser, der er fastsat i bilag II. De priser, der er fastsat i bilag II, kan pålægges en sikkerhedsafgift på højst 0,10 EUR pr. kg og en brændstofafgift pr. kg på 2 % af meromkostningerne til brændstof (SC), som er fastsat i pkt. 2 om priser. På hver flyvning skal der være plads til mindst to tons fragt, herunder post. Kapaciteten, som luftfartsselskabet tilbyder, skal fordeles jævnt over ugen med følgende mindstekrav: — 30 tons pr. dag på ruten Lissabon — Ponta Delgada — Lissabon — 25 tons på dage, hvor der flyves i henhold til de fastsatte minimumskrav på ruten Lissabon — Terceira — Lissabon. Der flyves med 2 tons fragt og post pr. returflyvning på ruten Lissabon — Pico — Lissabon hver uge. Den kapacitet, der afsættes til fragt og post på hver flyvning, fastsættes efter følgende formel: C = P – (0,75 × S × 97) hvor: C = er den kapacitet i kg, der afsættes til fragt og post på en flyvning P = er totalvægten i kg af passagerer, bagage, fragt og post, som kan transporteres i et fly i en given sektor (tilladt nyttelast — allowed traffic load), som beregnes ved at trække driftsvægten (vægten af fly, besætning, catering og andre operative elementer) fra den certificerede, største tilladte startvægt S = er antal pladser i flyet 0,75 = er en koefficient, der svarer til en vedtaget lastfaktor på 75 % 97 = er en standardvægt for en voksen passager og dennes bagage (84 kg + 13 kg), jf. JAR-OPS 1.620.